**MINISTRIA E ARSIMIT DHE SPORTIT**

**shtojca 1**

**UDHËZUES MBI THIRRJEN PËR PROJEKT PROPOZIM NË FUSHËN E SPORTIT, PËR VITIN 2022**

Ministria e Arsimit dhe Sportit, në respektim të nenit 13, të Ligjit Nr. 79/2017 “Për sportin” të ndryshuar dhe pikës 4 të Udhëzimit të Përbashkët Nr. 4, datë 25.02.2022 “Për mënyrën e përdorimit të fondit “Grand/transfertë korrente e brendshme”, për federatat sportitve olimpike, Komitetin Olimpik Kombëtar Shqiptar dhe Organizatën Kombëtare Anti-doping”, hap thirrjen për aplikime për projekte në fushën e sportit, duke mbështetur propozime të paraqitura nga Federata sportive jo-olimpike, të regjistruara në territorin e Republikës së Shqipërisë, të cilat kanë në objekt të veprimtarisë së tyre promovimin e sportit masiv dhe elitar, promovimin e sportit për personat me aftësi të kufizuara, edukimin nëpërmjet sportit dhe promovimin e sportit shqiptar në arenën ndërkombëtare.

Thirrja do të qëndrojë e hapur deri më datë **19.03.2022**

Projekt-propozimet e paraqitura duhet të realizohen brenda vitit buxhetor, që do të thotë se veprimtaritë e propozuara në kuadër të projektit duhet të zhvillohen brenda **vitit 2022.**

**PRITORITET E THIRRJES JANË SI MË POSHTË:**

* Promovimi i sportit shkollor;
* Promovimi i sportit universitar;
* Promovimi i sportit për personat me aftësi të kufizuara;
* Promovimi i sportit për të gjithë;
* Promovimi i sportit për gjithë përfshirje;
* Promovimi i veprimtarive në kuadër të marrëveshjeve midis federatave sportive dhe Ministrisë përgjegjëse për sportin, për masivizimin e sportit.
* Promovimi i arritjeve sportive shqiptare në arenën ndërkombëtare.

*Fondet për financimin e projekteve do të jenë nga buxheti i shtetit në formë transferte.*

**TIPOLOGJIA/LLOJET E VEPRIMTARIVE TË PRASHIKUARA NË KUADËR TË PROJEKT PROPOZIMEVE**

Të gjitha veprimtaritë, të cilat kanë në fokus sportin dhe synojnë arritjen e prioriteteve të parashikuara mund të kualifikohen për financim ose bashkëfinancim.

**VIZIBILITETI**

Aplikantët duhet të ndërmarrin veprimet e nevojshme për të publikuar faktin që Ministria e Arsimit dhe Sportit, ka financuar ose bashkë-financuar projektin, si edhe do të përdorin në çdo moment logon e Ministrisë së Arsimit dhe Sportit, duke bashkëvepruar me drejtorinë përkatëse përpara çdo publikimi për ruajten e logos së Ministrisë, si edhe të përdorimit të formulës së mëposhtme në çdo raste botimesh, kurdoherë që do të nevojitet: “Përmbajtja e këtij botimi është përgjegjësia e vetme e (emri i partnerit zbatues) dhe nuk pasqyrojnë domosdoshmërisht mendimin e Ministrisë së Arsimit dhe Sportit të Republikës së Shqipërisë”.

**VËMENDJE:**

* Një Federatë mund të paraqesë më shumë se një projekt propozim në një aplikim të vetëm, në këtë thirrje për propozime.
* Në rast se gjatë zbatimit të projektit, rezulton dhe vërtetohet se ka patur paraqitje të dokumentacionit të rremë, të secilës prej dokumenteve të kërkuara në këtë thirrje, Ministria e Arsimit dhe Sportit, do të kërkojë kthimin e plotë të shumës së disbursuar, dhe do ta dërgojë rastin për ndjekje penale.
* Aplikanti ka për detyrë të aplikojë objektivat dhe prioritetet dhe garancitë e vizibilitetit, në përputhje me kërkesat e paraqitura në këtë shtojcë.

**DOKUMENTET E KËRKUARA PËR APLIKIM**

Në respektim të parashikimit të pikës 3, të nenit 17, të Ligjit Nr. 79/2017 “Për sportin” të ndryshuar, Federatat aplikuese duhet të paraqesin dokumentacionin e mëposhtëm:

1. Përshkrim të veprimtarisë, të zhvilluar në përputhje me qëllimet dhe objektivat e përcaktuar në statutin e saj, si dhe referuar prioriteteve të thirrjes;
2. relacion narrativ mbi zhvillimin e Kampionatit Kombëtar dhe Kupës së Shqipërisë, për vitin 2021;
3. vendimet e asamblesë vjetore të federatës për vitin 2021;
4. vendimet e asamblesë zgjedhore, të zhvilluar në respektim ciklit olimpik.

**Shoqëruar me:**

1. Formularin e plotësuar të Projekt Propozimit (shtojca 2) – në formatin Word (Projekt propozimi i plotë, i shoqëruar me parashikimin e detajuar të buxhetit. Në rast se në aplikim paraqitet me shumë se një projekt ide, të paraqitet parashikimi i detajuar buxhetor për çdo projekt);
2. kopje e Statutit/Vendimit të Gjykatës të organizatës (varianti më i fundit);
3. dokumenti i regjistrimit në organin tatimor (NIPT);
4. CV-të e anëtarëve të grupit të punës, përgjegjës për zbatimin e projektit;
5. konfirmim për bashkëfinancimin e projektit të propozuar (në se ka);
6. të dhënat e llogarisë bankare.

**Shënim:** *Mungesa e dokumentacionit të kërkuar më sipër, s’kualifikon automatikisht aplikantin nga procesi i trajtimit të aplikimit për financim/bashkëfinancim të projekteve të propozuara, për thirrjen e vitit 2022.*

**TË GJITHA VEPRIMTARITË QË PROPOZOHEN DUHET TË KENË NË VËMENDJE PROTOKOLLET E PËRCAKTUARA PËR COVID – 19**